[pic] | ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ |

Βρυξέλλες, 03.06.2005

COM(2005) 233 τελικό

ΕΚΘΕΣΗ ΤΗΣ ΕΠΙΤΡΟΠΗΣ

Ετήσια έκθεση σχετικά με τις δραστηριότητες έρευνας και τεχνολογικής ανάπτυξης της Ευρωπαϊκής Ένωσης το 2003 [SEC(2005) 725]

ΕΚΘΕΣΗ ΤΗΣ ΕΠΙΤΡΟΠΗΣ

Ετήσια έκθεση σχετικά με τις δραστηριότητες έρευνας και τεχνολογικής ανάπτυξης της Ευρωπαϊκής Ένωσης το 2003 (Κείμενο που παρουσιάζει ενδιαφέρον για τον ΕΟΧ)

1. Εισαγωγή

Η ευρωπαϊκή ερευνητική πολιτική έχει ως κεντρικό άξονα την υλοποίηση του στόχου της Λισσαβόνας, δηλαδή τη μετατροπή της Ευρωπαϊκής Ένωσης σε μια ανταγωνιστική και δυναμική οικονομία της γνώσης, ικανή για αειφόρο οικονομική ανάπτυξη. Για τον σκοπό αυτό, επιδιώκει τρεις αλληλένδετους στόχους:

- δημιουργία ενός Ευρωπαϊκού Χώρου Έρευνας που θα εγγυάται την ελεύθερη κυκλοφορία των γνώσεων και των ερευνητών, και θα αποτρέπει τον κατακερματισμό και την αλληλοεπικάλυψη των ερευνητικών πολιτικών και δραστηριοτήτων στην Ευρώπη·

- αύξηση των ευρωπαϊκών επενδύσεων στην έρευνα στο 3% του ΑΕΠ της Ένωσης μέχρι το 2010, και αύξηση του σχετικού μεριδίου του ιδιωτικού τομέα στα δύο τρίτα του ποσοστού αυτού·

- υποστήριξη και ενίσχυση της ερευνητικής αριστείας για την υλοποίηση των δύο πρώτων στόχων, και ενίσχυση και συμπλήρωση των εθνικών δημόσιων και ιδιωτικών ερευνητικών προσπαθειών.

Η παρούσα έκθεση αναφέρεται στις εξελίξεις και τις δραστηριότητες που έλαβαν χώρα στο χρονικό διάστημα μεταξύ Ιανουαρίου 2003 και Μαρτίου 2004. Εκπονήθηκε κατ'εφαρμογήν του άρθρου 173 της συνθήκης για την ίδρυση της Ευρωπαϊκής Κοινότητας[1], και του άρθρου 4 της απόφασης θέσπισης του έκτου προγράμματος πλαισίου[2]. Συνοδεύεται από το συνημμένο έγγραφο εργασίας της Επιτροπής, το οποίο περιέχει πιο λεπτομερείς πληροφορίες και ένα στατιστικό παράρτημα. Ένα πρόσθετο στοιχείο της παρούσας έκθεσης σε σχέση με τις προηγούμενες ετήσιες εκθέσεις είναι ότι περιέχει πληροφορίες σχετικές με τις εξελίξεις των δραστηριοτήτων έρευνας και τεχνολογικής ανάπτυξης των κρατών μελών της Ευρωπαϊκής Ένωσης.

2. Κοινοτικές δραστηριότητες έρευνας και τεχνολογικής ανάπτυξης

2.1. Υλοποίηση του 6 ου προγράμματος πλαισίου

Το 2003 ήταν το πρώτο έτος πλήρους εφαρμογής του 6ου προγράμματος πλαισίου και, για τον λόγο αυτό, σηματοδότησε ένα σημαντικό βήμα προόδου προς την υλοποίηση του Ευρωπαϊκού Χώρου Έρευνας. Με προϋπολογισμό ύψους 17,5 δισεκατομμυρίων ευρώ για την περίοδο 2002-2006 (αυξημένου σε 19,2 δισεκατομμύρια ευρώ μετά τη διεύρυνση της Ένωσης), το 6ο πρόγραμμα πλαίσιο αποτελεί ένα από τα μεγαλύτερα διεθνή προγράμματα Ε&Α στον κόσμο. Το πρόγραμμα είναι ανοικτό σε συμμετέχοντες όχι μόνο από τα κράτη μέλη της Ευρωπαϊκής Ένωσης, αλλά και από τρίτες χώρες μέσω συμφωνιών συνεργασίας.

Πρόοδος υλοποίησης των στόχων και τήρησης των προτεραιοτήτων

Το 6ο πρόγραμμα πλαίσιο βρήκε τεράστια ανταπόκριση. Εντός του 2003, υπεβλήθησαν άνω των 16.000 προτάσεων με 160.000 περίπου συμμετέχοντες από περισσότερες των 50 χώρες. Από τις προτάσεις αυτές, επελέγησαν προς χρηματοδότηση περίπου 2.600 (με περισσότερους των 27.000 συμμετέχοντες).

Για το σκέλος "Εστίαση και ολοκλήρωση της κοινοτικής έρευνας", υπεβλήθησαν περισσότερες των 10.000 προτάσεις, εκ των οποίων επελέγησαν για χρηματοδότηση περισσότερες των 1.600 με περίπου 24.000 συμμετοχές. Από τις επιλεγείσες για χρηματοδότηση προτάσεις, οι περισσότερες (άνω των 1.100) αφορούσαν τις επτά θεματικές προτεραιότητες του 6ου προγράμματος πλαισίου, και ένας μεγάλος αριθμός αφορούσαν τις οριζόντιες δραστηριότητες με συμμετοχή ΜΜΕ και τα ειδικά μέτρα υποστήριξης της διεθνούς συνεργασίας. Επιπλέον, οι νεοεισαχθείσες στο 6ο πρόγραμμα πλαίσιο δραστηριότητες επιστημονικής υποστήριξης των πολιτικών και NEST (New and Emerging Science and Technology – Νέες και αναδυόμενες επιστήμες και τεχνολογίες) γνώρισαν σημαντική επιτυχία: επελέγησαν για χρηματοδότηση 128 προτάσεις, εκ των οποίων 11 προτάσεις επελέγησαν κατόπιν ειδικής πρόσκλησης υποβολής προτάσεων που προκηρύχθηκε προς αντιμετώπιση της επιδημίας του SARS.

Βάσει των προσκλήσεων υποβολής προτάσεων που προκηρύχθηκαν για το σκέλος "Δόμηση του Ευρωπαϊκού Χώρου Έρευνας", υπεβλήθησαν περί τις 6.000 προτάσεις το 2003, η συντριπτική πλειονότητα των οποίων αφορούσαν τις δράσεις υπέρ των ανθρώπινων πόρων και της κινητικότητας. Από τις προτάσεις αυτές επελέγησαν για χρηματοδότηση περίπου 880, εκ των οποίων 700 και άνω αφορούσαν τους ανθρώπινους πόρους και την κινητικότητα, ενώ οι υπόλοιπες αφορούσαν τις δράσεις "Έρευνα και Καινοτομία", "Υποδομές έρευνας" και "Επιστήμη και Κοινωνία". Επιπλέον, τέθηκε σε λειτουργία μια ηλεκτρονική διαδικτυακή πύλη για την κινητικότητα των ερευνητών, η οποία παρέχει πληροφορίες σχετικά με τις ευκαιρίες απασχόλησης και χρηματοδότησης, και τα πρακτικά ζητήματα που συνδέονται με την ερευνητική σταδιοδρομία στην Ευρώπη.

Στο σκέλος "Ενίσχυση των θεμελίων του Ευρωπαϊκού Χώρου Έρευνας" του 6ου προγράμματος πλαισίου προστέθηκε μια νέα δραστηριότητα, η πρωτοβουλία ERANet, με σκοπό τη δικτύωση και το άνοιγμα των εθνικών και των περιφερειακών ερευνητικών προγραμμάτων. Η πρωτοβουλία γνώρισε επιτυχία ήδη από την έναρξη εφαρμογής της το 2003, δεδομένου ότι κατόπιν της πρώτης πρόσκλησης υποβολής προτάσεων υπεβλήθησαν 74 προτάσεις εκ των οποίων επελέγησαν για χρηματοδότηση περισσότερες από 30.

Όσον αφορά τη διάδοση των αποτελεσμάτων, στα πλαίσια των δράσεων "Έρευνα και Καινοτομία" του 6ου προγράμματος πλαισίου, συμπεριλαμβανομένου του δικτύου των κέντρων αναδιανομής της καινοτομίας, υποστηρίχθηκε η αξιοποίηση των αποτελεσμάτων των ερευνητικών εργασιών για σκοπούς καινοτομίας, ενώ οι οριζόντιες ερευνητικές δραστηριότητες με τη συμμετοχή ΜΜΕ επέτρεψαν σε μικρότερες επιχειρήσεις να έχουν πρόσβαση σε ερευνητικές δραστηριότητες που ανταποκρίνονται στις ανάγκες τους. Επιπλέον, η διαδικτυακή υπηρεσία CORDIS εστιάστηκε στην παροχή ανοικτής πρόσβασης σε πληροφορίες σχετικές με τα ευρωπαϊκά έργα καθώς και τις διάφορες δραστηριότητες τεχνομεσιτείας. Η πρόσληψη και αξιοποίηση των αποτελεσμάτων των ερευνητικών εργασιών από τους υπευθύνους χάραξης πολιτικής αποτελεί ιδιαίτερο χαρακτηριστικό των δραστηριοτήτων επιστημονικής "υποστήριξης των πολιτικών", ενώ ένας από τους σκοπούς των δράσεων "Επιστήμη και Κοινωνία" είναι η ενίσχυση του ενδιαφέροντος του κοινού για την έρευνα. Στο επίπεδο των μεμονωμένων έργων, εισήχθηκαν κανόνες και καθορίστηκαν μηχανισμοί αναφοράς για την προώθηση της αξιοποίησης και της διάδοσης των αποτελεσμάτων.

Από τις διάφορες αξιολογήσεις που πραγματοποιήθηκαν εντός του έτους, επιβεβαιώθηκε ότι οι κοινοτικές ερευνητικές δραστηριότητες συνέβαλαν ουσιαστικά στη βάση επιστημονικών και τεχνολογικών γνώσεων της Ευρώπης, δημιουργώντας εκτενή δίκτυα και σχήματα συνεργασίας των ευρωπαίων ερευνητών του ιδιωτικού και δημόσιου τομέα, τόσο στο εσωτερικό αμφότερων των τομέων όσο και μεταξύ τους, και προσδίδοντας πραγματικά ευρωπαϊκή προστιθέμενη αξία στις προσπάθειές τους.

Δημοσιονομικές πτυχές και μέσα χρηματοδοτικής στήριξης

Η εφαρμογή και η εκτέλεση του προϋπολογισμού του προγράμματος συνεχίσθηκαν χωρίς καμία παρέκκλιση, γεγονός αξιοσημείωτο λαμβανομένου υπόψη του βαθμού ανταπόκρισης. Μέχρι τα τέλη του 2003, είχαν υπογραφεί συνολικά 489 συμβάσεις για τις οποίες δεσμεύθηκαν από τον προϋπολογισμό κονδύλια συνολικού ύψους 1,64 δισεκατομμυρίου ευρώ. Το υπόλοιπο του προϋπολογισμού για το 2003 δεσμεύθηκε συνολικά και, στη συνέχεια, το δεσμευμένο αυτό ποσό επιμερίστηκε σε μεμονωμένες συμβάσεις εντός του 2004.

Μια σημαντική καινοτομία του 6ου προγράμματος πλαισίου ήταν η εισαγωγή νέων μέσων χρηματοδοτικής στήριξης με σκοπό τη συγκέντρωση μεγαλύτερης κρίσιμης μάζας πόρων και εταίρων και την αύξηση της αυτονομίας κατά την εκτέλεση των έργων. Από τις προτάσεις που υπεβλήθησαν το 2003, επελέγησαν για χρηματοδότηση περισσότερα από 400 μεγάλα έργα που έκαναν χρήση αυτών των μέσων. Μέχρι τα τέλη του 2003, είχαν υπογραφεί περισσότερες από 80 συμβάσεις ολοκληρωμένων έργων και 30 συμβάσεις δικτύων αριστείας. Οι συμβάσεις αυτές αντιπροσωπεύουν ποσοστό 53% και 11%, αντιστοίχως, των αναλήψεων υποχρεώσεων για τις συμβάσεις που υπεγράφησαν το 2003. Στα τέλη του 2003, μια ανεξάρτητη ομάδα εμπειρογνωμόνων, με επικεφαλής τον καθηγητή Marimon, ξεκίνησε αξιολόγηση της αποτελεσματικότητας των μέσων· η ομάδα αξιολόγησης υπέβαλε την έκθεσή της τον Ιούλιο του 2004.

Τέλος, το 2003 σημειώθηκε η πρώτη περίπτωση εφαρμογής του άρθρου 169 της συνθήκης, το οποίο προβλέπει δυνατότητα συμμετοχής της Κοινότητας σε προγράμματα έρευνας που αναλαμβάνονται από περισσότερα του ενός κράτη μέλη, με τη δημιουργία της Σύμπραξης Ευρωπαϊκών και Αναπτυσσόμενων Χωρών για τις Κλινικές Δοκιμές (EDCTP), η οποία επιτρέπει τη διενέργεια κλινικών δοκιμών φαρμάκων και εμβολίων κατά του HIV/AIDS, της φυματίωσης και της ελονοσίας.

2.2. Άλλες δράσεις προς υποστήριξη της δημιουργίας ενός Ευρωπαϊκού Χώρου Έρευνας

Πέραν του προγράμματος πλαισίου, η Ευρωπαϊκή Ένωση ανέλαβε διάφορες άλλες σημαντικές δράσεις προκειμένου να συμβάλει στη δημιουργία ενός Ευρωπαϊκού Χώρου Έρευνας:

- όσον αφορά τη βελτίωση των ανθρώπινων πόρων, η Επιτροπή διατύπωσε προτάσεις[3] για τη βελτίωση των ερευνητικών σταδιοδρομιών στην Ευρώπη, μεταξύ άλλων μέσω της κατάρτισης Ευρωπαϊκής Χάρτας και κώδικα δεοντολογίας·

- εγκαινιάστηκε διάλογος ευρωπαϊκής κλίμακας σχετικά με το μέλλον των ευρωπαϊκών πανεπιστημίων. Τον Ιανουάριο του 2003 εκδόθηκε έγγραφο διαβούλευσης και τον Απρίλιο του 2004 πραγματοποιήθηκε ένα σημαντικό συνέδριο στη Λιέγη του Βελγίου·

- προς ενίσχυση της διεθνούς διάστασης του ΕΧΕ, πραγματοποιήθηκαν διαπραγματεύσεις για τη σύναψη διμερών συμφωνιών επιστημονικής και τεχνολογικής συνεργασίας με χώρες εταίρους της Μεσογείου, την Ελβετία, το Μεξικό, τη Βραζιλία, τη Χιλή, τις ΗΠΑ, τη Ρωσία και την Ουκρανία·

- σημειώθηκαν βήματα προόδου στο πλαίσιο του προγράμματος δράσης "Επιστήμη και Κοινωνία", και ολοκληρώθηκαν τρεις δράσεις (οι γυναίκες στη βιομηχανία, γυναίκες και διεύρυνση, και έρευνα και προοπτική διερεύνηση)·

- σημειώθηκαν σημαντικά βήματα προόδου προς τη διαμόρφωση μιας ευρωπαϊκής πολιτικής, με τη δημοσίευση Πράσινης Βίβλου, στη συνέχεια τη δημοσίευση Λευκής Βίβλου εντός του 2003, και την υπογραφή συμφωνίας συνεργασίας μεταξύ της Ευρωπαϊκής Ένωσης και της Ευρωπαϊκής Διαστημικής Υπηρεσίας·

- ο διάλογος σχετικά με την υποστήριξη της βασικής έρευνας στην Ευρώπη και τη δημιουργία ενός Ευρωπαϊκού Συμβουλίου Έρευνας μεταφέρθηκε σε πολιτικό επίπεδο με ανακοίνωση που εξέδωσε η Επιτροπή τον Ιανουάριο του 2004·

- δημιουργήθηκε μια πρώτη σειρά τεχνολογικών πλατφορμών, με σκοπό τη συσπείρωση των εκάστοτε ενδιαφερόμενων μερών και τη χάραξη στρατηγικών σχεδίων έρευνας επί βασικών τεχνολογιών σε τομείς όπως οι κυψέλες υδρογόνου και η νανοηλεκτρονική·

- τον Μάρτιο του 2003, θεσπίστηκε μια ευρωπαϊκή στρατηγική για τις βιοεπιστήμες και τη βιοτεχνολογία·

- δρομολογήθηκε τριετής προπαρασκευαστική δράση για την έρευνα στον τομέα της ασφάλειας, σκοπός της οποίας είναι να προετοιμάσει το έδαφος για τη θέσπιση και την εφαρμογή ενός πλήρους προγράμματος από το 2007 και μετά·

- τέθηκε σε εφαρμογή η πιλοτική δράση "Περιφέρειες της Γνώσης", με σκοπό την προώθηση της ανάπτυξης περιφερειακών γνωσιοκεντρικών οικονομιών μέσω της έρευνας.

3. Εξελίξεις στα κράτη μέλη και εφαρμογή της ανοικτής μεθόδου συντονισμού

Το 2003 ήταν επίσης ένα σημαντικό έτος για την εφαρμογή της ανοικτής μεθόδου συντονισμού στην ερευνητική πολιτική, και συγκεκριμένα για την εφαρμογή της μεθόδου αυτής με στόχο την αύξηση των επενδύσεων στην έρευνα στο 3% του ΑΕΠ της Ευρωπαϊκής Ένωσης. Τον Απρίλιο του 2003, η Επιτροπή έθεσε σε εφαρμογή ένα πρόγραμμα δράσης το οποίο προβλέπει τη λήψη διάφορων μέτρων σε ευρωπαϊκό, εθνικό και περιφερειακό επίπεδο. Στη συνέχεια αυτού, και ως πρώτο στάδιο της εφαρμογής της ανοικτής μεθόδου συντονισμού για την υλοποίηση του στόχου του 3%, συγκροτήθηκαν ομάδες εμπειρογνωμόνων από τα κράτη μέλη για έξι τομείς στο πλαίσιο της επιτροπής επιστημονικής και τεχνικής έρευνας (CREST).

Για την επίτευξη του στόχου του 3%, σχεδόν όλα τα κράτη μέλη έθεσαν εθνικούς στόχους αύξησης των επενδύσεων στην έρευνα και την ανάπτυξη. Από τα πιο πρόσφατα δεδομένα προκύπτει ότι η πλειονότητα των κρατών μελών έχουν αυξήσει τα επίπεδα των δημόσιων δαπανών για Ε&Α σε σχέση με το 2002, αλλά χρειάζονται ακόμη σοβαρές προσπάθειες για να ανέλθουν οι δαπάνες αυτές στο 1% του ΑΕΠ της Ένωσης. Όσον αφορά δε τα δημόσια μέτρα στήριξης των επενδύσεων σε Ε&Α, τα σχετικά φορολογικά κίνητρα αποκτούν ολοένα και μεγαλύτερη σημασία. Οι τάσεις των επενδύσεων του ιδιωτικού τομέα στην έρευνα είναι λιγότερο σαφείς και η κατάσταση διαφέρει σημαντικά μεταξύ των κρατών μελών. Είναι ωστόσο προφανές ότι χρειάζονται ακόμη σοβαρές προσπάθειες για να αυξηθούν οι ιδιωτικές επενδύσεις στην έρευνα στο 2% του ΑΕΠ της Ένωσης.

4. Προοπτικές

Η υλοποίηση του έκτου προγράμματος πλαισίου προχωρά με σταθερά βήματα. Ο συνεχώς υψηλός βαθμός ανταπόκρισης της ερευνητικής κοινότητας καταδεικνύει τη σημασία του έκτου προγράμματος πλαισίου για την προώθηση των ευρωπαϊκών ερευνητικών προσπαθειών.

Τα προγράμματα εργασίας των ειδικών προγραμμάτων του προγράμματος πλαισίου έχουν επανειλημμένως ενημερωθεί. Μέχρι τα τέλη του 2004, το πρόγραμμα εργασίας του ειδικού προγράμματος "Ολοκλήρωση και ενίσχυση" (συνθήκη ΕΚ) είχε ήδη ενημερωθεί 14 φορές, το πρόγραμμα εργασίας του ειδικού προγράμματος "Δόμηση" (συνθήκη ΕΚ) είχε ενημερωθεί οκτώ φορές, ενώ το πρόγραμμα εργασίας του ειδικού προγράμματος "Πυρηνική ενέργεια" (συνθήκη Ευρατόμ) είχε ενημερωθεί δύο φορές. Κάθε ενημέρωση συνεπάγεται αναθεώρηση του περιεχομένου του εκάστοτε προγράμματος εργασίας και προκήρυξη νέων προσκλήσεων υποβολής προτάσεων. Μέχρι τα τέλη του 2004, είχαν προκηρυχθεί συνολικά περισσότερες από 120 προσκλήσεις υποβολής προτάσεων.

Παράλληλα, η Επιτροπή βελτιώνει την εφαρμογή του προγράμματος πλαισίου, λαμβάνοντας υπόψη τα ενδιαφέροντα της ερευνητικής κοινότητας και τις συστάσεις που έχουν προκύψει από τις διαδικασίες παρακολούθησης και αξιολόγησης, καθώς και από την έκθεση της υψηλού επιπέδου ομάδας αξιολόγησης της αποτελεσματικότητας των μέσων του 6ου προγράμματος πλαισίου.[4] Η Επιτροπή εξέθεσε τα μέτρα που έχει λάβει για τον σκοπό αυτό στην απάντησή της προς τις συστάσεις της ομάδας αξιολόγησης, και έχει καταρτίσει σχέδιο δράσης με σκοπό τον εξορθολογισμό και την επιτάχυνση των διαδικασιών.

Στις προτάσεις που έχει υποβάλει σχετικά με τον προϋπολογισμό και την πολιτική της Ένωσης για την περίοδο 2007-13[5], η Επιτροπή δίνει προτεραιότητα στην έρευνα. Τον Ιούνιο του 2004, η Επιτροπή δρομολόγησε διάλογο για την προετοιμασία του 7ου προγράμματος πλαισίου,[6] το οποίο προβλέπει την εφαρμογή μιας πιο φιλόδοξης ευρωπαϊκής πολιτικής υπέρ της έρευνας με σκοπό την υλοποίηση του στόχου της Λισσαβόνας. Μετά την ολοκλήρωση του διαλόγου αυτού, η Επιτροπή υπέβαλε τον Απρίλιο του 2005 τις προτάσεις της για το έβδομο πρόγραμμα πλαίσιο.

Συμπληρωματικ ές πηγές πληροφοριών

Περισσότερες λεπτομέρειες περιλαμβάνονται στο έγγραφο εργασίας της Επιτροπής που συνοδεύει την παρούσα έκθεση. Για περισσότερες πληροφορίες, διατίθενται στο κοινό οι ακόλουθες πηγές πληροφοριών:

- ετήσιες εκθέσεις παρακολούθησης για το πρόγραμμα πλαίσιο και για τα ειδικά προγράμματα, οι οποίες κάνουν συνοπτικό και ανεξάρτητο απολογισμό της προόδου και της ποιότητας των δράσεων που αναλαμβάνονται κατ'εκτέλεση των προγραμμάτων·

- εκθέσεις πενταετούς αξιολόγησης, στις οποίες γίνεται αποτίμηση της εφαρμογής και των αποτελεσμάτων των κοινοτικών δραστηριοτήτων έρευνας κατά τα 5 προηγούμενα έτη·

- η ευρωπαϊκή έκθεση δεικτών επιστήμης και τεχνολογίας, η οποία περιέχει περιγραφές, στατιστικά στοιχεία και λεπτομερείς αναλύσεις σχετικά με τις ευρωπαϊκές και εθνικές δραστηριότητες ΕΤΑ και το παγκόσμιο περιβάλλον τους·

- η ετήσια έκδοση "Key Figures", η οποία παρέχει σειρά δεικτών για την αξιολόγηση της θέσης της Ευρώπης στους τομείς της επιστήμης, της τεχνολογίας και της καινοτομίας·

- Έρευνα και Ανάπτυξη: Ετήσιες Στατιστικές (Eurostat): έκδοση η οποία περιέχει συγκρίσιμα διεθνή στατιστικά στοιχεία σχετικά με τους προϋπολογισμούς Ε&Α, τις δαπάνες Ε&Α, το προσωπικό Ε&Α και τα διπλώματα ευρεσιτεχνίας στα κράτη μέλη, με ανάλυση ανά περιφέρεια·

- Στατιστικές σχετικά με την Επιστήμη και την Τεχνολογία στην Ευρώπη: δημοσιεύεται ως μέρος της συλλογής "Πανόραμα της Ευρωπαϊκής Ένωσης" (ΓΔ Έρευνα/Eurostat)·

- μελέτες και αναλύσεις δημοσιευόμενες στα πλαίσια των κοινοτικών προγραμμάτων ΕΤΑ, οι οποίες πραγματεύονται τα τυπικά θέματα των τομέων ΕΤΑ που αυτές καλύπτουν.

Τα περισσότερα από τα έγγραφα αυτά είναι διαθέσιμα ή είναι δυνατό να παραγγελθούν από τις σελίδες της Επιτροπής στο Διαδίκτυο:

- τη γενική ιστοθέση της Επιτροπής στον EUROPA: http://europa.eu.int/

- την ιστοθέση CORDIS που περιέχει εκτενείς πληροφορίες για το πρόγραμμα πλαίσιο ΕΤΑ: http://www.cordis.lu

- την ιστοθέση της Γενικής Διεύθυνσης Έρευνας της Επιτροπής: http://europa.eu.int/comm/research

- την ιστοθέση της Γενικής Διεύθυνσης Κοινωνίας της Πληροφορίας της Επιτροπής: http://europa.eu.int/information_society/index_en.htm

- την ιστοθέση της Γενικής Διεύθυνσης Επιχειρήσεων της Επιτροπής: http://europa.eu.int/comm/dgs/enterprise/

- την ιστοθέση της Γενικής Διεύθυνσης Ενέργειας και Μεταφορών της Επιτροπής: http://europa.eu.int/comm/dgs/energy_transport/index.html

- την ιστοθέση του Κοινού Κέντρου Ερευνών (ΚΚΕρ): http://www.jrc.cec.eu.int/

- την ιστοθέση της EUROSTAT: http://europa.eu.int/comm/eurostat

[1] "Στην αρχή κάθε έτους, η Επιτροπή υποβάλλει στο Ευρωπαϊκό Κοινοβούλιο και στο Συμβούλιο έκθεση, η οποία αναφέρεται ιδίως στις δραστηριότητες του προηγούμενου έτους στον τομέα της έρευνας και της τεχνολογικής ανάπτυξης και της διάδοσης των αποτελεσμάτων καθώς και στο πρόγραμμα εργασίας του τρέχοντος έτους.”

[2] Απόφαση αριθ. 1513/2002/EΚ της 27ης Ιουνίου 2002. Άρθρο 4: “Στο πλαίσιο της ετήσιας έκθεσης που υποβάλλει κατ' εφαρμογή του άρθρου 173 της συνθήκης, η Επιτροπή αναφέρει λεπτομερώς την πρόοδο της υλοποίησης του έκτου προγράμματος πλαισίου, ιδίως όσον αφορά την επίτευξη των στόχων και προτεραιοτήτων του,[…], περιλαμβάνει δε και πληροφορίες σχετικά με τις χρηματοοικονομικές πλευρές καθώς και με τη χρήση των μηχανισμών.”

[3] COM (2003) 436, 18.7.2003.

[4] COM(2004) 574· SEC(2004)1057, 27.8.2004

[5] COM (2004) 101, 10.2.2004· COM (2004) 487, 14.7.2004.

[6] COM (2004) 353, 16.6.2004.